CELEX: C2007/170/17
Language: sk
Date: 2007-07-21 00:00:00
Title: Vec C-214/07: Žaloba podaná 23. apríla 2007 – Komisia Európskych spoločenstiev/Francúzska republika

21.7.2007   
            
            
               SK
            
            
               Úradný vestník Európskej únie
            
            
               C 170/10
            
         Žaloba podaná 23. apríla 2007 – Komisia Európskych spoločenstiev/Francúzska republika
   (Vec C-214/07)
   (2007/C 170/17)
   Jazyk konania: francúzština
   Účastníci konania
   
      Žalobkyňa: Komisia Európskych spoločenstiev (v zastúpení: C. Giolito, splnomocnený zástupca)
   
      Žalovaná: Francúzska republika
   Návrhy žalobkyne
   
               —
            
            
               určiť, že Francúzska republika si tým, že v stanovenej lehote nevykonala rozhodnutie Komisie zo 16. decembra 2003 týkajúce sa schémy štátnej pomoci zavedenej Francúzskom týkajúcej sa prevzatia podniku v ťažkostiach [štátna pomoc K(2003) 4636] (1) nesplnila povinnosti, ktoré jej vyplývajú z článkov 5 a 6 daného rozhodnutia, z článku 249 štvrtého odseku Zmluvy o ES, ako aj z článku 10 tejto zmluvy,
            
         
               —
            
            
               zaviazať Francúzsku republiku na náhradu trov konania.
            
         Žalobné dôvody a hlavné tvrdenia
   Na podporu svojej žaloby Komisia uvádza, že žalovaná nevykonala všetko potrebné na to, aby zaistila rýchle a efektívne vykonanie jej rozhodnutia, pretože viac ako tri roky od jeho vydania nedošlo k žiadnemu vráteniu nezákonnej pomoci poskytnutej francúzskym štátom. Takáto situácia je jasne v rozpore so znením článku 249 štvrtého odseku ES a článku 14 ods. 1 a 3 nariadenia Rady č. 659/99 z 22. marca 1999 ustanovujúceho podrobné pravidlá na uplatňovanie článku 93 Zmluvy o ES (2).
   V období nasledujúcom po roku 1993 sa žalovaná nemôže taktiež dovolávať absolútnej nemožnosti výkonu rozhodnutia zo 16. decembra 2003. Na jednej strane francúzske orgány nepodnikli v súvislosti s vymáhaním spornej pomoci potrebné kroky, dlžníkom ani neboli zaslané výzvy na zaplatenie. Na druhej strane tieto orgány nemôžu namietať ani ťažkosti súvisiace s určením výšky predmetnej štátnej pomoci, pretože ako daňové orgány mohli jednoduchým spôsobom určiť výšku daňovej úľavy, z ktorej mali príjemcovia pomoci prospech.
   V každom prípade z judikatúry Súdneho dvora vyplýva, že podmienka absolútnej nemožnosti výkonu rozhodnutia nie je splnená, pokiaľ sa žalovaný štát obmedzí len na to, že Komisiu informuje o právnych, politických alebo praktických prekážkach, ktoré súvisia s vykonaním rozhodnutia, ktorým bolo nariadené vymáhanie pomoci, bez toho, aby s cieľom vymôcť sumu tejto pomoci podnikol potrebné kroky vo vzťahu k daným podnikom a bez toho, aby navrhol Komisii alternatívne spôsoby vykonania rozhodnutia, ktoré by umožňovali prekonať tieto prekážky.
   
      (1)  Ú. v. EU L 108, 16.4.2004, s. 38.
   
   
      (2)  Ú. v. ES L 83, 27.3.1999, s. 1; Mim. vyd. 08/001, s. 339.